1. Bevezetés

Ez a 2019-re vonatkozó éves felülvizsgálat az 1233/2011/EU rendelet értelmében az Európai Unióban végrehajtott hivatalosan támogatott exporthitel-tevékenységekre, vagyis a közép- és hosszú távú – legalább kétéves futamidejű – ügyletekre terjed ki. Nem tartoznak ide a rövid távú exporthitelügyletek, sem bizonyos, az exporthitel-ügynökségek által a hivatalosan támogatott exporthitel-tevékenységek mellett végzett tevékenységek (például a befektetési alapú biztosítás).

Ezt az éves felülvizsgálatot a Bizottság készíti el az Európai Parlament számára a tagállamok által rendelkezésre bocsátott információk alapján, a hivatalosan támogatott exporthitelek terén bizonyos iránymutatások alkalmazásáról, valamint a 2001/76/EK és a 2001/77/EK tanácsi határozat hatályon kívül helyezéséről szóló, 2011. november 16-i 1233/2011/EU európai parlamenti és tanácsi rendeletnek megfelelően. E rendelet I. melléklete előírja, hogy az átláthatóság uniós szintű növelése érdekében a tagállamok éves tevékenységi jelentést nyújtanak be a Bizottságnak. A tagállamoknak a jelentésben ki kell térniük az eszközökre és forrásokra, a kifizetett kárigényekre és megtérülésekre, az új kötelezettségvállalásokra, a kitettségekre és a felszámított kockázati díjakra, valamint a hivatalosan támogatott exporthitel-tevékenységek nyomán felmerülő függő kötelezettségekre, továbbá arra is, hogy exporthitel-ügynökségeik a hivatalosan támogatott exporthitel-tevékenységek során mennyiben veszik figyelembe azokat a környezeti kockázatokat, amelyek egyéb kapcsolódó kockázatokat is rejthetnek. A Bizottság ezen információk alapján éves felülvizsgálatot végez az Európai Parlament számára, beleértve az exporthitel-ügynökségek uniós célkitűzéseknek és kötelezettségeknek való megfeleléséről szóló értékelést.

A Bizottság tudomásul vette az Európai Parlament 2013. július 2-án elfogadott állásfoglalását az 1233/2011/EU rendelet szerinti első jelentéstételről, és nyomatékosan felhívta a tagállamok figyelmét az állásfoglalásban szereplő ajánlásokra, így például arra az ajánlásra, amely felszólítja a Tanács exporthitelekkel foglalkozó munkacsoportját és a Bizottságot, hogy konzultáljon az Európai Külügyi Szolgálattal a jelentéstételre vonatkozó módszertan továbbfejlesztéséről. A Tanács exporthitelekkel foglalkozó munkacsoportja és a Bizottság aktualizálta a tagállamok éves tevékenységi jelentéseihez használt jelentéstételi módszertant (a továbbiakban: ellenőrzőlista-minta). A felülvizsgált és továbbfejlesztett jelentéstételi módszertanról megállapodás született, és az a 2020-as naptári évtől kezdődően alkalmazandó a jelentéstétel során.

2. A 2019. naptári év vonatkozásában kapott éves tevékenységi jelentések

A 2019. év vonatkozásában éves tevékenységi jelentést 22 tagállam nyújtott be: Ausztria, Belgium, Bulgária, Cseh Köztársaság, Dánia, Egyesült Királyság, Észtország, Finnország, Franciaország, Hollandia, Horvátország, Lengyelország, Luxemburg, Magyarország, Németország, Olaszország, Portugália, Románia, Spanyolország, Svédország, Szlovák Köztársaság és Szlovénia. A fennmaradó hat tagállam – Ciprus, Görögország, Írország, Lettország, Litvánia és Málta – nem nyújtott be jelentést, mivel a jelentéstétel évében nem nyújtott az 1233/2011/EU rendelet szerinti hivatalosan támogatott exporthitelt.

2019-re vonatkozóan a tagállamok éves tevékenységi jelentései a (korábbi formátumú) ellenőrzőlista-mintán alapultak. A fentebbiekben leírtaknak megfelelően az aktualizált ellenőrzőlista-minta a 2020. évi jelentéstételtől kezdődően alkalmazandó. Néhány tagállam az ellenőrzőlista-mintában megadott információkat nyilvánosan elérhető jelentésekhez kapcsolta (pl. éves jelentések, a projektek környezeti, szociális és emberi jogi hatásainak felülvizsgálatára vonatkozó szakpolitikák). Meg kell jegyezni, hogy az exporthitel-ügynökségek jogállása eltérő, és egyes tagállamok esetében a hivatalosan támogatott exporthiteleket közmegbízás alapján tevékenykedő biztosító vagy pénzügyi intézmény nyújtja. Ebben az esetben az éves tevékenységi jelentések nyilvánvalóan csak az ilyen vállalatok közszektorbeli tevékenységeire terjednek ki, amelyek elkülönülnek a magánszektorbeli tevékenységeitől.

3. Az éves tevékenységi jelentések elemzése

a)Általános információ:

Az alkalmazandó szabályozási keret (az 1233/2011/EU rendelet) meghatározza az exporthitelügyletekre és -programokra vonatkozó általános szabályokat.